CELEX: 32014D0378
Language: fi
Date: 2014-06-12 00:00:00
Title: Neuvoston päätös N:o 378/2014/EU, annettu 12 päivänä kesäkuuta 2014 , päätöksen 2004/162/EY muuttamisesta Ranskan merentakaisten departementtien meriveron voimassaoloajan osalta

21.6.2014   
            
            
               FI
            
            
               Euroopan unionin virallinen lehti
            
            
               L 182/9
            
         NEUVOSTON PÄÄTÖS N:o 378/2014/EU,
   annettu 12 päivänä kesäkuuta 2014,
   päätöksen 2004/162/EY muuttamisesta Ranskan merentakaisten departementtien meriveron voimassaoloajan osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
   ottaa huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin lausunnon,
   noudattaa erityistä lainsäätämisjärjestystä,
   sekä katsoo seuraavaa:
   
               (1)
            
            
               Ranskalla on neuvoston päätöksen 2004/162/EY (1) mukaan lupa soveltaa meriverosta vapautusta tai meriveron alennusta paikallisesti Ranskan merentakaisissa departementeissa valmistettaviin tuotteisiin, jotka on lueteltu mainitun päätöksen liitteessä. Ero paikallisesti valmistettujen tuotteiden ja muiden tuotteiden verotuksen välillä saa olla tuotteesta riippuen enintään 10, 20 tai 30 prosenttiyksikköä. Nämä vapautukset ja alennukset ovat toimenpiteitä, joiden tarkoituksena on korvata Euroopan unionin toiminnasta tehdyn sopimuksen (SEUT) 349 artiklassa lueteltuja syrjäisimpien alueiden erityisiä haittoja, jotka lisäävät paikallisten yritysten tuotantokustannuksia ja vaikeuttavat niiden tuottamien tuotteiden kilpailukykyä verrattuna Ranskan Euroopassa sijaitsevilla alueilla, muissa jäsenvaltioissa tai muissa kuin jäsenvaltioissa tuotettuihin samanlaisiin tuotteisiin. Paikallistuotannon meriverosta vapauttamisella tai meriveron alentamisella tuetaan paikallistuotannon syntymistä, säilymistä tai kehittämistä. Päätöksen 2004/162/EY nojalla Ranskan viranomaisilla on lupa soveltaa tätä vapautusta ja alentamista 1 päivään heinäkuuta 2014.
            
         
               (2)
            
            
               Ranskan mukaan haitat, joista Ranskan syrjäisimmät alueet kärsivät, ovat edelleen olemassa, ja Ranska on pyytänyt nykyisen kaltaisen, 1 päivään heinäkuuta 2014 voimassa olevan eriytetyn verojärjestelmän säilyttämistä 31 päivään joulukuuta 2020 asti.
            
         
               (3)
            
            
               Ranskan viranomaisten luetteloa tuotteista, joihin Ranska on hakenut eriytetyn verotuksen soveltamista, on tarkasteltava huolellisesti, jotta kunkin tuotteen kohdalla voidaan varmistaa eriytetyn verotuksen perusteet ja oikeasuhteisuus. Lisäksi on varmistettava, ettei eriytetty verotus haittaa unionin oikeusjärjestyksen, sisämarkkinat ja yhteiset politiikat mukaan luettuina, yhtenäisyyttä ja johdonmukaisuutta.
            
         
               (4)
            
            
               Tätä tarkastelua ei vielä ole saatu valmiiksi, koska tuotteita on lukuisia määrä ja niistä on kerättävä lukuisia tietoja, jotka koskevat erityisesti paikallistuotteiden tuotantoa haittaavien lisäkustannusten määrittämistä ja kyseisten tuotteiden markkinoiden rakennetta.
            
         
               (5)
            
            
               On olemassa oikeudellisen tyhjiön vaara, jos ehdotusta ei saada hyväksyttyä ennen 1 päivää heinäkuuta 2014, sillä kaikenlaisen eriytetyn verotuksen soveltaminen Ranskan syrjäisimmillä alueilla ei olisi mahdollista 1 päivän heinäkuuta 2014 jälkeen.
            
         
               (6)
            
            
               Jotta tarkastelu, joka koskee tuotteita, joihin Ranska hakee eriytetyn verotuksen soveltamista, saataisiin loppuun ja komissiolla olisi riittävästi aikaa tehdä tasapainoinen ehdotus, jossa otetaan huomioon kaikki asiaan liittyvät näkökohdat, tarvitaan kuusi kuukautta lisäaikaa.
            
         
               (7)
            
            
               Päätös 2004/162/EY olisi sen vuoksi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2004/162/EY 1 artiklan 1 kohdassa päivämäärä ”1 päivään heinäkuuta 2014” päivämäärällä ”31 päivään joulukuuta 2014”.
   2 artikla
   Tätä päätöstä sovelletaan 1 päivästä heinäkuuta 2014.
   3 artikla
   Tämä päätös on osoitettu Ranskan tasavallalle.
   
      Tehty Luxemburgissa 12 päivänä kesäkuuta 2014.
      
         
            Neuvoston puolesta
         
         
            Puheenjohtaja
         
         Y. MANIATIS
      
   
   
      (1)  Neuvoston päätös 2004/162/EY, tehty 10 päivänä helmikuuta 2004, Ranskan merentakaisten departementtien meriverojärjestelmästä ja päätöksen 89/688/ETY voimassaoloajan jatkamisesta (EUVL L 52, 21.2.2004, s. 64).